**Kivleniekam 7. vieta, Latvijas stafetes komanda finišē 4. vietā Kēnigzē**

Svētdien Kēnigzē, Vācijā ar vīriešu sacensībām un komandu stafeti noslēdzās piektais Viessmann Pasaules kausa posms kamaniņu sportā. Vīru konkurencē, kur tikai vērtēts tikai pirmais brauciens, 7. vieta Ināram Kivleniekam, savukārt komandu stafetē Latvijai 4. vieta.

Jau otro dienu Kēnigzē turpinās spēcīga snigšana, kas sestdien sieviešu sacensības padarīja ļoti neprognozējamas. Laikapstākļu dēļ tika pieņemts lēmums vīru sacensības noslēgt pirms visu sportistu otrā brauciena finiša un vērtēt tikai pirmā brauciena rezultātu.

I. Kivlenieks startā uzrādīja labāko laiku un vēl trases vidusdaļā atradās otrajā pozīcijā, tomēr finišā 7. vieta, 0.239 sekundes aiz uzvarētāja austrieša Reinharda Egera. Otro braucienu I. Kivlenieks neveica. Viņam šis ir sezonas labākais rezultāts, pirmoreiz finišējot labāko desmitniekā. Sudrabs itālim Dominikam Fišnalleram, bet bronza vācietim Sebastianam Blejam.

16. vietā finišēja Kristers Aparjods (+0.509), 22. vieta Artūram Dārzniekam (+0.861), bet 25. vietā Riks Kristens Rozītis (+1.118).

Komandu stafetes sacensībās Latvijas komandas sastāvā startēja Elīza Cauce, Inārs Kivlenieks un Andris Šics/Juris Šics. Finišā mūsējie ieņēma tobrīd pirmo vietu, taču pēc tam ātrākas bija vēl vāciešu, austriešu un amerikāņu komandas. Uzvarētājiem Vācijas komandai latvieši piekāpās par 0.680 sekundēm, bet līdz bronzai pietrūka 0.175 sekundes. Ļoti labi stafeti sāka E. Cauce, kurai otrais labākais laiks braucienā, taču I. Kivlenieks pret TOP3 konkurentu komandām zaudēja vairākas sekundes desmitdaļas, un brāļi Šici noslēdzošajā posmā arī nepietuvojās godalgotām vietām.

Sestais Viessmann Pasaules kausa posms 12. un 13. janvārī pasaules labākos kamaniņu braucējus pulcēs Siguldas Bobsleja un kamaniņu trasē, kur norisināsies arī ceturtais Viessmann komandu stafetes Pasaules kausa posms kopā ar BMW.